Ρουθ Μπένεντικτ

Η Ρουθ Φούλτον Μπένεντικτ (Ruth Fulton Benedict, 5 Ιουνίου 1887 – 17 Σεπτεμβρίου 1948) ήταν Αμερικανίδα ανθρωπολόγος και λαογράφος.  

Γεννήθηκε στη Νέα Υόρκη και σπούδασε στο ιδιωτικό κολέγιο Vassar College, από το οποίο αποφοίτησε το 1909. Το 1919 έκανε μεταπτυχιακές σπουδές στο Πανεπιστήμιο Κολούμπια, υπό την εποπτεία του Γερμανοαμερικανού ανθρωπολόγου Φραντς Μποάζ, του λεγόμενου και «Πατέρα της Αμερικανικής Ανθρωπολογίας». Έλαβε το διδακτορικό της δίπλωμα το 1923 και έγινε και η ίδια μέλος του εκπαιδευτικού προσωπικού της σχολής. Πρωτοπόρος του τομέα της, η πρώτη γυναίκα στην χώρα που ηγείτο ενός τέτοιου ακαδημαϊκού πεδίου, υπήρξε πρόεδρος της Αμερικανικής Ανθρωπολογικής Εταιρείας (American Anthropological Association) και εξέχον μέλος της Αμερικανικής Λαογραφικής Εταιρείας (American Folklore Society). Το 1947 εκλέχθηκε μέλος της Αμερικανικής Ακαδημίας Τεχνών και Επιστημών. 

Στις εργασίες της ασχολήθηκε με τις σχέσεις μεταξύ της προσωπικότητας, της τέχνης, της γλώσσας και του πολιτισμού, καταλήγοντας στην άποψη πως τα προσωπικά χαρακτηριστικά δεν εμφανίζονται ως απομονωμένα και αυτάρκη μέσα στους πολιτισμούς, αλλά κάθε πολιτισμός εμφανίζει ένα συλλογικό είδος προσωπικότητας, την οποία ονόμασε με τον όρο gestalt (σχήμα, μορφή, χαρακτηριστικό). Η θέση της αυτή παρουσιάστηκε στο έργο της Patterns of Culture (1934), στο οποίο εξέταζε τη συμπεριφορά τριών ιθαγενών πολιτισμών της Βόρειας Αμερικής και του Νότιου Ειρηνικού. Μαζί με τη μαθήτριά της, ανθρωπολόγο Μάργκαρετ Μηντ, θεωρούνται οι εισηγήτριες της «διαμορφωτικής προσέγγισης» (configurationalist approach) της ψυχολογικής ανθρωπολογίας, που είναι μια ανθρωπολογική προσέγγιση των πολιτισμών.

Γνωστό έργο της αποτελεί επίσης το βιβλίο Το χρυσάνθεμο και το ξίφος (The Chrysanthemum and the Sword, 1946), μια σημαντική μελέτη για τον πολιτισμό και την κοινωνία της Ιαπωνίας. Λιγότερο γνωστό είναι το έργο της The Races of Mankind (Οι αγώνες της Ανθρωπότητας), σε συνεργασία με τη συνάδελφό της στο Πανεπιστήμιο Κολούμπια, Τζιν Γουέλτφις. Πρόκειται για ένα φυλλάδιο εικονογραφημένων ιστοριών, το οποίο προοριζόταν για τον αμερικανικό στρατό στον Δεύτερο Παγκόσμιο Πόλεμο, και περιέχει επιστημονικές θέσεις κατά ρατσιστικών αντιλήψεων του Άξονα.

Ήταν παντρεμένη με τον Στάνλεϊ Μπένεντικτ, βιοχημικό του Cornell Medical College. Όμως, είναι ευρέως γνωστή η ερωτική της σχέση με τη μαθήτριά της Μάργκαρετ Μηντ. Απεβίωσε το 1948 από καρδιακή προσβολή.

Δημοσιεύσεις της Μπένεντικτ 
"Anthropology and the Abnormal". Journal of General Psychology (Taylor & Francis) 10 (1): 59–80. 1934. doi:10.1080/00221309.1934.9917714.
"Journals." An Anthropologist at Work: Writings of Ruth Benedict. Ed. Margaret Mead. Boston: Houghton Mifflin Company, 1959, pp. 118–155.
"The Story of My Life..." An Anthropologist at Work: Writings of Ruth Benedict. Ed. Margaret Mead. Boston: Houghton Mifflin Company, 1959. pp. 97–112.
"The Vision in Plains Culture." American Anthropologist 24:1–23. Benedict
"Two Diaries" An Anthropologist at Work: Writings of Ruth Benedict. Ed. Margaret Mead. Boston: Houghton Mifflin Company, 1959, pp. 55–79.
Patterns of Culture. New York: Houghton Mifflin, 1934.
The Races of Mankind, coauthored with Gene Weltfish. Public Affairs Pamphlet No. 85. New York: Public Affairs Committee, Inc., 1943.
The Chrysanthemum and the Sword: Patterns of Japanese Culture. Rutland, VT and Tokyo, Japan: Charles E. Tuttle Co. 1954 orig. 1946.
"Anthropology and the Humanities." American Anthropologist 50: 585–593.

Παραπομπές

Εξωτερικοί σύνδεσμοι 
American Ethnography Νεκρολογία της Μάργκαρετ Μιντ για την Ρουθ Μπένεντικτ, americanethnography.com

Αμερικανοί ανθρωπολόγοι